CELEX: 32019D0719
Language: bg
Date: 2019-04-30 00:00:00
Title: Решение (ЕС) 2019/719 на Комисията от 30 април 2019 година относно предложената гражданска инициатива, озаглавена „Бързо, справедливо и ефективно решение за изменението на климата“ (нотифицирано под номер С(2019) 3246)

10.5.2019   
               
               
                  BG
               
               
                  Официален вестник на Европейския съюз
               
               
                  L 122/51
               
            
         РЕШЕНИЕ (ЕС) 2019/719 НА КОМИСИЯТА
         от 30 април 2019 година
         относно предложената гражданска инициатива, озаглавена „Бързо, справедливо и ефективно решение за изменението на климата“
         
            
               (нотифицирано под номер С(2019) 3246)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Бързо, справедливо и ефективно решение за изменението на климата“, е посочено следното: „Учените и икономистите са единодушни: налагането на по-висока цена за замърсяването и предоставянето на възвърнатите средства на домакинствата дава резултати.“
                  
               
                     (2)
                  
                  
                     Целите на предложената гражданска инициатива са: „Постоянното повишаване на цената на изкопаемите горива ще намали замърсяването. Това кара дружествата и потребителите да избират по-екологични и по-евтини варианти. Всички събрани средства се връщат справедливо на гражданите всеки месец като дивидент. Повечето семейства с ниски и средни доходи ще бъдат в по-добро положение. Корекции на емисиите на границата защитават нашата икономика и стимулират приемане в световен мащаб. Други ползи са: по-чист въздух; повече работни места и по-малки държавни разходи в резултат на съгласуването на политики.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Комисията е оправомощена да представя предложения за правни актове на Съюза за целите на прилагането на Договорите по следните въпроси:
                     
                                 —
                              
                              
                                 разпоредби за хармонизиране на законодателството относно данъците върху оборота, акцизите и другите форми на косвено данъчно облагане, доколкото такава хармонизация е необходима, за да се осигурят създаването и функционирането на вътрешния пазар и да се избегне нарушаване на конкуренцията, въз основа на член 113 от Договора за функционирането на Европейския съюз (ДФЕС),
                              
                           
                                 —
                              
                              
                                 действия, които трябва да бъдат предприети, за да се постигнат целите за опазване, защита и подобряване на качеството на околната среда и за насърчаване на мерки на международно равнище за справяне с регионални или световни екологични проблеми, и по-специално борбата с изменението на климата, въз основа на член 192, параграфи 1 и 2 от ДФЕС, във връзка с член 191, параграф 1, първо и четвърто тире от ДФЕС,
                              
                           
                                 —
                              
                              
                                 прилагане на общата търговска политика, въз основа на член 207 от ДФЕС.
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива, озаглавена „Бързо, справедливо и ефективно решение за изменението на климата“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива, озаглавена „Бързо, справедливо и ефективно решение за изменението на климата“, се регистрира.
         
         
            Член 2
            Настоящото решение влиза в сила на 6 май 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „Бързо, справедливо и ефективно решение за изменението на климата“, представлявани от г-н Christiaan Frederik ALOFS и г-жа Brigitte Ludovica Franciscus Maria VAN GERVEN в качеството им на лица за контакт.
         
         
            Съставено в Брюксел на 30 април 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.